Armaviras (Rusija)

Apie miestą Armėnijoje žr. Armaviras (Armėnija).

Armaviras – miestas Rusijoje, Krasnodaro krašte, kairiajame Kubanės krante, netoli Urupo žiočių, 202 km į rytus nuo Krasnodaro. Miesto apygardos centras. Svarbus susisiekimo mazgas. Išvystyta mašinų, metalo, chemijos, medienos, maisto, lengvoji, statybų pramonė.

Yra lingvistikos universitetas, institutai (pedagogikos, pravoslavų, karinės aviacijos, finansų ir ekonomikos), Kubanės valstybinio technologijos universiteto filialas. Veikia dramos teatras, kraštotyros muziejus, išlikęs armėniškasis soboras (1848 m.).

 Istorija 

Armavirą 1839 m. įkūrė kalnų armėnai, persikėlę iš musulmoniškių čerkesų kaimų (aūlų) ir ginami rusų krikščionių, ir pavadino Армянский аул. 1848 m. pervadintas į Armavirą taip pagerbiant Didžiosios Armėnijos sostinę IV–II a. pr. m. e. Armavyrą. 1914 m. gavo miesto teises.

 Žymūs žmonės 

Mieste gimė vienas žymiausių Rusijos futbolininkų Nikita Simonianas (1926–).

 Miestų partnerystė 
 Armaviras, Armėnija

Kategorija:Krasnodaro krašto miestai